
									VELJA GOVORJENA BESEDA.	



Spoštovani predsednik Državnega zbora Republike Slovenije, gospod Zoran Stevanović,
spoštovani minister za visoko šolstvo in znanstvene raziskave Ljudske demokratične republike Alžirije, gospod Kamel Baddari,
spoštovani minister za kmetijstvo, gozdarstvo in prehrano Republike Slovenije, gospod Janez Cigler Kralj,
spoštovani organizatorji sejma AGRA,
ekselence in spoštovani visoki gostje,
spoštovane razstavljavke in razstavljavci, cenjene obiskovalke in obiskovalci.

V veliko veselje mi je, da vas lahko pozdravim na odprtju 64. mednarodnega kmetijsko-živilskega sejma AGRA – sejma, ki že več kot šest desetletij povezuje slovensko kmetijstvo, živilsko industrijo, znanje, raziskave in inovacije ter ostaja eno najpomembnejših stičišč sodelovanja v Sloveniji in širšem mednarodnem prostoru.

Ko obiskujem slovenske kraje, vedno znova začutim nekaj, kar je globoko zapisano v naš narod – spoštovanje do zemlje, ponos na delo in odgovornost do prihodnjih generacij. To niso le vrednote preteklosti. So vrednote, na katerih gradimo prihodnost.

Zato želim najprej izreči iskreno zahvalo vsem slovenskim kmeticam in kmetom. Vaše delo je zahtevno, pogosto nepredvidljivo in velikokrat premalo opaženo. Prav zaradi vaše vztrajnosti, znanja in predanosti pa imamo kakovostno domačo hrano, ohranjeno kulturno krajino in živo slovensko podeželje.

Posebej pozdravljam letošnjo državo partnerico, Alžirijo. Njena udeležba sejmu daje pomembno mednarodno razsežnost ter odpira nove možnosti za sodelovanje, izmenjavo znanja in krepitev prijateljskih vezi med državama.

Spoštovane in spoštovani,

v času negotovih razmer v svetu in podnebnih sprememb se še bolj zavedamo, da hrana ni samoumevna. Njena dostopnost je povezana z našo varnostjo, gospodarstvom, kakovostjo življenja in nenazadnje tudi z našo sposobnostjo, da kot država odločamo o svoji prihodnosti.
Če želimo biti odpornejši in manj odvisni od pretresov zunaj naših meja, moramo znati svoje prednosti bolje povezati in iz njih ustvariti več.

Prav temu je bil namenjen drugi Predsedničin forum o prehranski suverenosti, na katerem so sodelovali predstavniki kmetijstva, živilstva, gospodarstva, stroke, mladih in civilne družbe.

Razprava je pokazala nekaj zelo preprostega, vendar pomembnega: prehranske suverenosti ne bomo dosegli z enim ukrepom. Potrebujemo bolj produktivno kmetijstvo, več domače pridelave tam, kjer imamo največje možnosti in največje vrzeli, močnejše prehranske verige ter bolj povezano in učinkovito upravljanje celotnega prehranskega sistema. 

Kako pomembne so te teme, nas prav zdaj opominja huda suša, ki še vedno traja in je že močno prizadela slovensko kmetijstvo. Njene razsežnosti in posledice še niso dokončne. Povsem jasno pa je, da bo treba krepiti odpornost našega kmetijstva, ga prilagajati podnebnim spremembam ter ustvarjati pogoje za stabilno domačo pridelavo hrane.

Drage prevzemnice in prevzemniki kmetij,

v vaših rokah je prihodnost slovenskega podeželja. Prevzem kmetije danes pomeni veliko več kot nadaljevanje družinske tradicije. Pomeni povezovanje izkušenj prejšnjih generacij z novimi znanji, tehnologijami in poslovnimi priložnostmi.

Naša odgovornost pa je, da ustvarimo pogoje, v katerih bo kmetijstvo lahko sodoben poklic, ki omogoča dostojno življenje in prihodnost.

Ni naključje, da so Združeni narodi leto 2026 razglasili za Mednarodno leto pašnikov in živinorejcev, Mednarodno leto kmetic ter Mednarodno leto prostovoljcev za trajnostni razvoj.

Posebno mesto imajo pri tem ženske na podeželju. Njihovo delo si zasluži večjo prepoznavnost, spoštovanje ter enake možnosti za razvoj, ekonomsko neodvisnost in sodelovanje pri odločanju.

Veseli me, da letošnji sejem AGRA posebno pozornost namenja inovacijam, digitalizaciji, umetni inteligenci, trajnostni pridelavi hrane in odgovornemu gospodarjenju z naravnimi viri. AGRA ostaja edinstven prostor, kjer se strokovno znanje sreča s prakso, kjer se povezujejo izkušnje generacij in nastajajo rešitve za prihodnost slovenskega kmetijstva.

Vsem razstavljavcem želim uspešen sejem, obiskovalkam in obiskovalcem prijetna srečanja, slovenskim kmeticam in kmetom pa izrekam iskreno zahvalo za vaše predano delo.

Hvala!

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

